b'\n_START_ARTICLE_\n\xc4\x8cate\xc5\xbe (mitologija)\n_START_PARAGRAPH_\n\xc4\x8cate\xc5\xbei (\xc4\x8d\xc3\xa1te\xc5\xbei) so bajeslovna bitja, ki se pojavljajo v duhovnem izro\xc4\x8dilu vzhodne in zahodne Slovenije. \xc5\xbdiveli naj bi v gozdovih, gorah in v mo\xc4\x8dvirjih. So nekoliko ni\xc5\xbeji od \xc4\x8dloveka, vendar lahko poljubno spreminjajo svojo velikost. Imajo izgled rogatih in bradatih starcev, ki so zgoraj podobni \xc4\x8dloveku, spodaj pa kozlu. Po naravi so topoumni, a zahrbtni, radi pla\xc5\xa1ijo popotnike in gozdarje ali pa z nenavadnimi zvoki zapeljujejo ljudi, da se izgubijo v divjini, nakar jih ugrabijo in z \xc5\xbege\xc4\x8dkanjem trpin\xc4\x8dijo do smrti. \xc4\x8cate\xc5\xbei naj bi obenem tudi kradli grozdje in se opijanjali. \xc4\x8ceprav imajo v glavnem slabe lastnosti in veljajo za hudi\xc4\x8de, v\xc4\x8dasih ljudem vseeno darujejo \xc5\xa1ibe. \xc4\x8cate\xc5\xbei so kot gozdna bitja po eni strani podobni slovanskim gozdnim duhovom, ki se imenujejo le\xc5\xa1iji ali lesniki (predvsem srbskemu lesniku), po drugi strani pa so zelo podobni starim gozdnim bitjem kot npr. panom, satirom, favnom.'